Werksaamhede hervat by poskantoreArgieffoto ŉ Toenemende aantal personeellede van die Poskantoor keer terug werk toe en posstukke is al oor die naweek by Witspos in Johannesburg en Tshwane Mail in Pretoria geprosesseer. “Nagenoeg 60% van die possorteringwerkers is terug by die werk,” het die Poskantoor in ŉ verklaring gesê. Die Tramshed-poskantoor in Pretoria is gesluit vir herstelwerk weens vandalisme tydens die staking. Alle ander poskantore in die stad is oop. “Daar is ŉ paar poskantore in Johannesburg, die Wes-Rand en Oos-Rand wat ook tydelik gesluit sal wees vir herstelwerk weens vandalisme,” het die Poskantoor bygevoeg. Voorvalle van intimidasie neem glo af en possortering het in alle gebiede buiten Witbank hervat. “Possorteringwerkers in Bloemfontein, Welkom, Polokwane en Witbank het onlangs by die staking aangesluit,” het die Poskantoor bygevoeg. “Agt poskantore is Maandag in Bloemfontein gesluit uit vrees vir werkers en klante se veiligheid.” Die betrokke poskantore is Bainsvlei, Erlichpark, Kagisanong, Mangaung, Universitas, Kenworth, Arboretum en Willows. Die posdiens is normaal in al die ander provinsies sonder enige werknemers wat staak. Poskantoorwerkers het op 18 Augustus met ‘n onbeskermde staking begin weens ‘n ontevredenheid met die spoed waarteen tydelike werkers in permanente poste aangestel word. Volg die verloop van die staking by die Poskantoor op Maroela Media.